จัดประมูลไม่ทันเส้นตายยืดเบิกจ่ายไทยเข้มแข็ง
&nbsp;
17 ส.ค. 2554

โพสต์ทูเดย์ — ครม.อนุมัติ สพฐ.เลื่อนใช้งบไทยเข้มแข็ง 9 โครงการถึงสิ้นเดือน ก.ย.กว่า 3,000 ล้านบาท
ที่ประชุมคณะรัฐมนตรี (ครม.) เห็นชอบให้สำนักงานคณะกรรมการการศึกษาขั้นพื้นฐาน (สพฐ.) กระทรวงศึกษาธิการ ขยายระยะเวลาลงนามในสัญญาสำหรับการจัดซื้อจัดจ้าง 9 โครงการ ในวงเงิน 3,084.20 ล้านบาท ภายใต้แผนปฏิบัติการไทยเข้มแข็ง 2555 เป็นภายในวันที่ 30 ก.ย. 2553 
สพฐ.เปิดเผยว่า ทั้ง 9 โครงการอยู่ระหว่างการเร่งรัด แต่ไม่สามารถเสร็จภายในวันที่ 30 ก.ค. 2553 ตามที่คณะกรรมการกลั่นกรองและบริหารโครงการภายใต้แผนปฏิบัติการไทยเข้มแข็ง 2555 กำหนดไว้ ประกอบด้วย โครงการเพิ่มประสิทธิภาพสถานศึกษา 198 แห่ง โครงการลงทุนด้านการศึกษาและการเรียนรู้วิทยาศาสตร์และคณิตศาสตร์ 
โครงการพัฒนาคุณภาพโรงเรียนสู่มาตรฐาน ซึ่งใช้วงเงินงบประมาณสูงถึง 2,011.37 ล้านบาท โดยโรงเรียนเป้าหมายแต่ละแห่งได้รับการจัดสรรเงิน 2 ล้านบาท จึงต้องดำเนินการด้วยวิธีอีออกชัน ต้องใช้เวลาประมาณ 1 เดือน เป็นอย่างน้อย
โครงการพัฒนาคุณธรรมและสร้างจิตสำนึกความเป็นไทยเพื่อพัฒนาเด็กไทยอย่างยั่งยืน โครงการพัฒนาประเทศไทยเป็นศูนย์กลางศึกษาในภูมิภาค (Education Hub) โครงการยกระดับคุณภาพครูทั้งระบบ 
โครงการปัจจัยสนับสนุนด้านการศึกษา (โครงการจัดหาระบบคอมพิวเตอร์ และเครือข่ายอินเทอร์เน็ตความเร็วสูงเพื่อการศึกษา) 
โครงการเพิ่มประสิทธิภาพของส่วนราชการ และโครงการพัฒนาการศึกษาเขตพัฒนาพิเศษเฉพาะกิจจังหวัดชายแดนภาคใต้
นอกจากนี้ ยังมีหน่วยงานแจ้งขออนุมัติ เปลี่ยนแปลงรายละเอียดการใช้งบประมาณ ไทยเข้มแข็งอีกหลายพื้นที่ เช่น จ.แพร่ เชียงราย เพชรบูรณ์ เป็นต้น